SA tweeling op VSA se terreurlys geplaasEen van die foto’s wat deur die staat by die hof ingedien is in die Thulsie-tweeling se hofsaak. Die Verenigde State van Amerika het die bates van Brandon-Lee en Tony-Lee Thulsie, ŉ tweeling van Suid-Afrika wat van terreurdade beskuldig word, gevries, en ook ander sanksies op die broers toegepas. Die tweeling word daarvan beskuldig dat hulle ŉ reeks aanvalle namens die Islamitiese Staat teen Joodse teikens en die Amerikaanse ambassade beplan het. “Amerikaanse burgers word ook verbied om met Tony-Lee en Brandon-Lee Thulsie te onderhandel of transaksies aan te gaan,” lui ŉ verklaring. Die tweeling is in 2016 deur Suid-Afrikaanse owerhede in hegtenis geneem voor die aanvalle uitgevoer is. Die twee mans was na bewering van plan om na Sirië te reis om by ISIS aan te sluit en het na bewering ook kontak gehad met die terreurgroep om te leer hoe om bomme te bou vir terreuraanvalle in Suid-Afrika. Die tweeling moet weer op 20 Oktober in die Johannesburgse hooggeregshof verskyn wanneer hul hofsaak begin. Hulle is sedert hul inhegtenisneming in Julie 2016 in aanhouding. Lees alle vorige berigte oor die Thulsie-tweeling op Maroela Media.